กรุงศรีจับลูกค้ารายใหญ่
แบงก์กรุงศรีอยุธยา ผนึกเอ็มยูเอฟจี รุกลูกค้ารายใหญ่ ตั้งเป้าสินเชื่อโต 6%
24 มิ.ย. 2558

แบงก์กรุงศรีอยุธยา ผนึกเอ็มยูเอฟจี รุกลูกค้ารายใหญ่ ตั้งเป้าสินเชื่อโต 6% 
นายพรสนอง ตู้จินดา ประธานกลุ่มธุรกิจลูกค้าธุรกิจ ธนาคารกรุงศรีอยุธยา เปิดเผยว่า ในปีนี้ธนาคารตั้งเป้าสินเชื่อกลุ่มลูกค้ารายใหญ่เติบโต 6% คิดเป็นสินเชื่อคงค้างสิ้นปีที่ 3.83 แสนล้านบาท เพิ่มขึ้นจากปี 2557 ที่มียอดคงค้าง 2.95 แสนล้านบาท เป็นสินเชื่อที่ไม่ได้นับรวมสินเชื่อที่เพิ่มขึ้นจากการควบรวมธนาคารบีทีเอ็มยู สาขากรุงเทพ
“ธนาคารมีแผนผลักดันการเป็นธนาคารหลักของกลุ่มลูกค้าธุรกิจขนาดใหญ่ภายในปี 2560 ซึ่งการผนึกกำลังกับเครือมิตซูบิชิ ยูเอฟเจ ไฟแนนเชียล กรุ๊ป (เอ็มยูเอฟจี) ทำให้ธนาคารมีความได้เปรียบเชิงกลยุทธ์ ทั้งโครงสร้างการทำงาน ผลิตภัณฑ์ ฐานลูกค้า และเครือข่ายกว่า 40 ประเทศทั่วโลก ซึ่งเป็นจุดแข็งทำให้สนองตอบความต้องการลูกค้าธุรกิจได้มากขึ้น ปัจจุบันลูกค้าสินเชื่อธุรกิจมีสัดส่วน 60% ของสินเชื่อรวม เป็นลูกค้าธุรกิจไทย 29%” นายพรสนอง กล่าว  
ทั้งนี้ กลยุทธ์ของธนาคารคือ ใช้ลูกค้าเป็นศูนย์กลาง การจัดกลุ่มลูกค้าที่ชัดเจน เพื่อนำเสนอผลิตภัณฑ์และบริการที่ตอบโจทย์ลูกค้าแต่ละกลุ่ม มีบริการที่ครบวงจร ได้แก่ การบริหารเงินสด บริการธุรกรรมระหว่างประเทศ บริหารความเสี่ยงทางการเงิน ธนกิจและการลงทุน รวมถึงสินเชื่อโครงการ และสร้างโอกาสให้ลูกค้าขยายธุรกิจไปต่างประเทศ
นายพรสนอง กล่าวต่อไปว่า ธนาคารสนับสนุนสินเชื่อในการขยายธุรกิจไปยังต่างประเทศแก่ลูกค้าธุรกิจขนาดใหญ่แล้วหลายราย เช่น กลุ่มเซ็นทรัล ในการขยายธุรกิจรีเทลไปยังกลุ่มยุโรป และกลุ่มไทยซัมมิท ในการขยายธุรกิจไปยังประเทศอินเดีย เป็นต้น นอกจากนี้ธนาคารกำลังพัฒนาผลิตภัณฑ์การลงทุนสำหรับลูกค้ารายใหญ่ โดยระยะแรกเน้นการให้คำปรึกษาด้านการระดมทุนผ่านตลาดตราสารหนี้ จัดจับคู่ทางธุรกิจแก่ลูกค้าไทยและญี่ปุ่นที่ต้องการขยายธุรกิจไปยังประเทศอื่นๆ